
Bibelske  landskaber  som  teologisk  tale 


Hedelandskab  (1881),  Carl  Milton  Jensen 


HVAD  ER  ET  LANDSKAB?  Uden  for  familien  Jensens  gård  bølger  det 
himmerlandske  bakkelandskab  sig.  Landskabet  er  konkret:  Mul- 
den har  sine  egenskaber,  og  for  at  give  afgrøde  må  den  fodres  med 
en  særlig  sammensætning  af  gødning.  Landskabet  er  dannet  af 
undergrund  og  vejrfænomener,  og  det  skifter  farve  efter  årstider- 
ne - fotosyntese  og  lysets  brydning  gør,  at  vi,  når  vi  ser  ud  over  et 
landskab,  ser  skiftevis  forårsgrøn,  sommerspraglet,  efterårsbrun 
og  vinterhvid. 

Men  landskabet  er  også  u-konkret:  Det  eksisterer  i barndoms- 
minder, bundet  til  erfaringer,  der  er  vanskeligere  at  gribe  end 
planters  vækst  og  næringsstoffers  sammensætning.  Og  landskabet 
reflekteres  i mennesker,  så  det  hav  eller  de  flade  marker  eller  de 

klipper,  vi  er  vokset  op  ved,  bevæger  sig  i os  og  danner  os,  både 
som  enkeltpersoner  og  som  fællesskaber.  Landskabet  bliver  et 
symbol:  Den  forblæste  vestjyde,  den  milde  fynbo,  de  klippeforrev- 
ne bornholmere. 

Også  Bibelens  fortællinger  har  et  sådant  dobbeltlandskab:  Det 
konkrete  landskab,  der  tilsås  og  høstes  af  mennesker,  og  det  land- 
skab, der  optræder  i fortællinger  og  tekster,  der  ikke  blot  handler 
om  det  konkrete  - det  tankelandskab,  der  låner  billeder,  betydnin- 
ger og  symboler  fra  det  konkrete  landskab  for  at  formidle  erfarin- 
ger, der  ikke  er  umiddelbart  formulerbare. 

Det  landskab,  som  Bibelens  fortællinger  foregår  i,  ligger  langt 
herfra  - i dag  blot  en  dagsrejse  med  fly,  men  tidligere  mange  må- 
neders rejse  med  ridedyr  og  sejlskibe  eller  til  fods.  Derfor  præsen- 
terer det  bibelske  billedsprog  os  for  en  række  spørgsmål:  Er  bil- 
ledsproget bundet  til  det  geografiske  sted,  hvorfra  det  stammer? 
Skal  man  forstå  landskabet  for  at  forstå  sproget  fra  landskabet? 

Og  selv  om  vi  nok  kan  rejse  hurtigt  med  fly  til  det  politisk  rød- 
glødende Jerusalem  eller  det  ørkentørre  Jordan,  er  landskabet  dér 
stadig  i bund  og  grund  ukendt  for  os  - vi  er  ikke  tænkt  ind  i det, 
som  vi  er  tænkt  ind  i bøgeskoven  eller  lyngheden.  Hvilke  proble- 
mer har  det  gennem  tiden  skabt  for  vores  forståelse  af  de  bibelske 
tekster,  at  det  bibelske  landskab  i og  for  sig  er  ukendt  for  os?  Hvil- 
ke problemer  skaber  det  for  vores  forståelse  af  de  bibelske  tekster, 
at  det  bibelske  landskab  i og  for  sig  er  ukendt  for  os?  Kan  landska- 
ber tale?  Eller  er  det  blot  os,  som  låner  dem  til  at  tale  med? 

Israel-rejse 

Jeg  var  for  få  måneder  siden  selv  i Det  Hellige  Land  på  en  studie- 
tur med  Det  Teologiske  fakultet.  Her  slog  landskabets  kraft  mig. 

Geografien  omkring  Israel,  Palæstina  og  Jordan  er  sært  fortæt- 
tet. Ganske  hurtigt  kan  man  bevæge  sig  fra  ét  landskab  til  et  an- 

det.  Der  er  golde  bakkelandskaber  - der  er  flodlejer,  de  såkaldte 
wadi'er,  der  skiftevis  er  tørre  og  vildt  frugtbare,  der  er  bjergegne 
med  fyrretræslignende  bevoksning,  der  er  Middelhavskysten  med 
grønne  palmer  og  klipper  - og  der  er  landbrugsjord,  der  vandes  så 
intensivt  og  kunstigt,  at  det  er  vanskeligt  at  gennemskue,  hvilket 
landskab  der  ville  dukke  op,  hvis  naturen  blot  fik  lov  at  gå  sin 
gang. 

Rejser  man  rundt  i landskabet  med  blot  en  snert  af  historisk 
bevidsthed  eller  interesse,  fremstår  landskabet  som  en  palimpsest: 
Et  stykke  pergament  eller  papyrus,  der  i tidens  løb  igen  og  igen  er 
blevet  overskrevet  med  nye  fortællinger.  Sådan  er  det  ret  beset 
med  hele  jordens  overflade,  men  det  står  særligt  stærkt  frem  der  i 
"civilisationens  vugge”,  der  næsten  altid  har  været  beboet  og  ikke 
mindst  kæmpet  om,  og  hvor  byggematerialerne  har  en  helt  anden 
holdbarhed  end  de  forgængelige  træpæle,  vores  egen  forhistorie 
blev  bygget  af.  Landskabet  er  simpelthen  overskrevet  med  søjler, 
stenhuse,  gulvmosaikker,  gravkamre  udhugget  i den  bare  klippe 
og  rester  af  mange  årtusinders  landbrug:  kornkværne,  vin-  og 
olieperser  udhugget  i landets  sten. 

Mest  tydelig  bliver  overskrivningen,  når  man  befinder  sig  i 
Zippori,  hvor  et  rigt  romersk  liv  udfoldede  sig  i århundrederne  før 
og  efter  Kristi  fødsel.  Her  befinder  sig  "Mellemøstens  Mona  Lisa”, 
der  kigger  ud  på  beskueren  fra  sin  plads  i gulvmosaikken  i en  de- 
kadent luksusspisestue,  hvor  romere  drak  og  spiste  sig  halvt  for- 
dærvede. Her  ser  man  også  en  heft  særlig  jødisk  synagoge,  hvor 
der,  trods  jødedommens  billedforbud,  er  afbildninger  i gulv- 
mosaikken af  dyr,  mennesker  og  de  astrologiske  stjernetegn.  Og 
overalt  mellem  alle  disse  ældgamle  fortidslevn  vokser  kaktussen  i 
overflod  med  sine  søde,  stikkende  frugter.  Den  vilde  vækst  vidner 
om  et  lag  i den  historiske  bebyggelse,  der  nu  er  skrællet  af;  kak- 

tusserne  er  plantet  i familiers  haver  i de  landsbyer,  der  før  1948 
dækkede  området  og  de  antikke  ruiner. 

Som  rejsende  fornemmer  man  et  særligt  forhold  mellem  bibel 
og  landskab.  Helt  konkret  har  Israel  skudt,  hvad  der  må  være 
svimlende  summer  i en  religiøs  turistbranche,  der  tilbyder  kristne 
at  opleve  Jesu  hjemegn  på  nært,  autentisk  hold.  Særligt  populær 
er  vandrerruten  rundt  i Galilæa,  hvor  der  reklameres  med,  at  man 
kan  gå  ”i  Jesu  fodspor”.  En  teolog  må  spørge  sig  selv,  om  det  vir- 
keligt var  dét,  der  blev  ment  med  efterfølgelse? 

Dykker  man  ned  under  det  overfladiske  kræmmerlag,  der 
præger  den  religiøse  turisme  i Det  Hellige  Land,  åbenbarer  fasci- 
nerende strukturer  sig.  Er  man  heldig,  kan  man  få  øje  på,  hvordan 
det  ikke  blot  er  landskaberne,  der  har  påvirket  billedsproget  og 
forståelseshorisonten  i Bibelen,  men  at  det  omvendte  også  fore- 
går: Bibelen  påvirker  landskabet.  Når  man  kører  fra  Jerusalem  til 
Qumran  ved  Det  Døde  Hav,  passerer  man  undervejs  en  afkørsel, 
der  viser  af  mod  ”Den  gode  samaritaners  kro”.  Der  sker  det  altså, 
at  dét,  der  selv  i det  tekstlag,  vi  kæmper  med,  fremstilles  som 
fiktion  - det  er  en  lignelse!  - påvirker  landskabet  i en  sådan  grad, 
at  man  mener  at  kunne  bestemme,  at  det  var  hér,  samaritaneren 
efterlod  den  forslåede  mand. 

Men  selv  om  man  ikke  hungrer  efter  at  gå  ”i  Jesu  fodspor”  i 
bogstavelig  forstand,  og  selv  om  man  som  teologistuderende  ved 
Københavns  Universitet  ved,  at  vi  i hovedsagen  kun  kan  vide  me- 
get lidt  om  hvad  og  hvor  det  skete  dengang,  så  er  der  noget,  der 
hjælper  ens  forståelse  på  vej,  når  man  står  der  i landskabet.  Måske 
er  det  noget  ubegribeligt.  Måske  er  det  blot  dét,  at  det  landskab, 
der  før  har  stået  så  abstrakt  på  de  sidste  sider  i min  bibelbog,  bli- 
ver til  et  indre  landskab  både  for  erindringen  og  for  forståelsen. 

Landskab  som  erindring 

Man  arbejder  inden  for  arkæologien  med  en  "kvalitativ  landskabs  - 
arkæologi”,  der  groft  sagt  beskæftiger  sig  med  menneskers  erin- 
dringsspor på  steder  - lidt  i retning  af  den  palimpsest-  eller  over- 
skrivelsestanke,  jeg  ovenfor  har  forsøgt  at  beskrive.1  I denne  gren 
af  arkæologien  har  man  et  særligt  fokus  på  tidens  løb  - de  kalder 
det  "varen”,  altså,  noget,  der  "varer”  eller  "varer  ved”.  Denne  gren 
af  arkæologien  befinder  sig  et  underligt  sted  mellem  den  jordnære 
udforskning  af  stolpehuller,  søjler  og  templer  og  så  åndsvidenska- 
berne, hvor  man  forsøger  at  fange  de  mere  luftige  aspekter  af  den 
menneskelige  eksistens. 

Bo  Dahl  Hermansen  skrev  følgende  i 2010: 

Selvom  landskabet  er  vævet  sammen  af  spor  efter  pro- 
cesser, aktiviteter  og  begivenheder  fra  en  oplevet  eller 
fjernere  fortid  og  med  hver  deres  temporalitet,  så  dan- 
nes og  erfares  det  til  enhver  tid  i nuet.  Derfor  kan  det, 
at  bevæge  sig  rundt  i landskabet  [...]  i sig  selv  betrag- 
tes som  en  erindringsproces.2 

Og  det  var  netop  noget  af  det,  vi  som  rejsende  teologistuderen- 
de  oplevede  i Det  Hellige  Land,  og  det  er  det,  som  efterfølgende 
har  smittet  af  på  læsningen  af  landskaber  i litteraturen:  At  det  at 
bevæge  sig  rundt  i landskabet  i sig  selv  er  en  erindringsproces. 

Landskab  og  landbrug 

Jeg  har  lovet  at  tale  om  landskaber,  men  taler  man  først  om  land- 
skabet, kan  man  ikke  undgå  at  komme  ind  på,  hvad  der  er  i det. 

1 Bo  Dahl  Hermansen,  "Petra  som  erindringsspor  og  palimpsest”  i TEOL-Infor- 
mation  nr.  42  (2010).  Tilgængelig  på  http://teol.ku.dk/formidling/teol-informa- 
tion/2010_sept  emb  er_4  2/bdh/ . 

2 Hermansen,  "Petra  som  erindringsspor  og  palimpsest”. 

Her  i det  himmerlandske  landskab  ligger  en  gård,  men  det  er 
ikke  bare  et  simpelt  brutalt  møde  mellem  natur  og  kultur,  hvor 
"landskabet”  er  naturen  og  gården  en  kulturinvasion  i alt  det  na- 
turlige. For  en  gård  "opstår”  kun  i mødet  med  landskabet:  Hvad 
kan  man  producere  her  på  denne  plet  af  jorden?  Hvilke  dyr  kan 
leve  her,  hvilke  afgrøder  kan  gro  her?  Dermed  kommer  et  land- 
brug til  at  afspejle  det  landskab,  det  ligger  i.  Man  kan  sågar  sige, 
at  gården  bliver  en  del  af  landskabet,  at  et  landskab  med  en  gård  i 
blot  er,  ja,  et  landskab. 

Det  samme  gør  sig  gældende  i Det  Hellige  Land:  De  landbrug, 
vi  hører  og  læser  om  i Bibelen,  er  alle  landbrug  på  landskabets  be- 
tingelser. Derfor  er  et  mellemøstligt  landbrug  og  et  dansk  land- 
brug vidt  forskellige  i opbygning;  de  opfylder  forskellige  behov  i 
forhold  til  produktion  og  i forhold  til  klima.  Det  vil  jeg  komme 
nærmere  ind  på  senere. 

Hvilke  tekster? 

Når  man  stiller  spørgsmålet  om,  hvad  det  bibelske  landskab  bety- 
der for  vores  forståelse  af  Bibelen,  kan  to  gode  og  vidt  forskellige 
bud  på  svar  findes  hos  henholdsvis  den  franske  religionshistoriker 
Ernest  Renan  og  hos  Grundtvig.  Hos  Renan  spiller  det  konkrete 
landskab  i Palæstina  en  afgørende  rolle  for  bibelforståelsen.  Hos 
Grundtvig  spiller  landskabet  mindst  lige  så  stor  en  rolle,  men  det 
er  vel  at  mærke  det  danske  landskab,  for  Grundtvig  omplanter  - 
som  enhver  dansk  syngende  menighed  vil  vide  - evangeliet  til 
den  danske  muld. 

To  tekster  kan  hjælpe  os  med  at  belyse  landskabets  betydning: 
Fra  Renans  hånd  Vie  de  Jésus,  fra  Grundtvigs  hånd  Et  Blad  af  Jyl- 
lands Rimkrønike  - og  en  kort  afstikker  til  Grundtvigs  Roskilde- 
Rim. 

Ernest  Renan 

Den  franske  orientalist  og  religionshistoriker  Ernest  Renan  (1823- 
1892)  skrev  i 1863  værket  Vie  de  Jésus  (da.  Jesu  Levnet).  Bogen  blev 
forfattet  på  en  rundrejse  i det  bibelske  land,  betalt  af  den  franske 
stat,  og  er  et  forsøg  på  at  skildre  Jesu  liv  under  en  religionshisto- 
risk og  sociologisk  linse.  Tiden  og  teologihistorien  har  været  hård 
ved  Renans  værk  og  den  strømning,  det  repræsenterer:  Jesu  liv- 
forskningen  blev  af  den  dialektiske  teologi  forkætret  på  grund  af 
sin  optimistiske  tiltro  til  menneskets  fortsatte  fremgang  og  ratio- 
nalisme - en  tiltro,  der  blev  skudt  i smadder  i Første  Verdenskrigs 
skyttegrave. 

Vie  de  Jésus  er  egentlig  en  religionshistorisk  afhandling,  men 
den  låner  ganske  meget  fra  romangenren.  Ofte  er  vi  helt  inde  i 
mennesket  Jesus  af  Nazareths  sjæl  - han  føler  og  bevæges  i en 
grad,  som  fx  evangelisterne  ikke  har  kendt  til.  Bogen  er  et  glim- 
rende eksempel  på  sandheden  om,  at  jo  længere  væk,  man  kom- 
mer fra  en  begivenhed,  jo  mere  ved  man  om  den.  Der  er  ingen 
tvivl  om,  at  Renan  har  kunnet  sine  klassiske  kilder  som  fx  den  jø- 
diske historiker  Josefus,  men  han  tager  sig  i udpræget  grad  frihe- 
der, der  kan  gribe  læseren  om  hjertet.  Han  mistede  da  også  sin 
universitetsstilling  på  værket,  ikke  så  meget,  fordi  han  skrev 
evangelieberetningerne  op  til  at  være  motiveret  af  menneskelige 
følelser,  men  fordi  han  skrev  den  guddommelige  handlen  ned  til 
også  blot  at  være  et  udtryk  for  menneskets  følelser  - et  symptom 
på  den  religiøse  længsel,  det  naturlige  menneske  besidder.  Han 
har  dog  stor  agtelse  for  religionen  og  roser  kristendommen  for  at 
være  den  allerbedste  menneskeskabte  religion  - det  virker  dog 
lidt  køligt,  når  han  fx  i slutningen  af  sin  bog  lovpriser  kvindens 
entusiastiske  sind,  fordi  dét,  gennem  Maria  Magdalenes  kærlig- 

hedsblik  på  den  tomme  grav,  har  givet  os  "forestillingen”  om  op- 
standelsen. 

Men  for  Renans  forståelse  af  bevægelsen  omkring  Jesus  af  Na- 
zareth  spiller  det  bibelske  landskab  en  stor  rolle.  Menneskets  reli- 
giøse emotioner  betragter  Renan  rationelt,  men  landskabet  ser 
han  derimod  som  bæreren  af  en  særlig  ånd.  For  Renan  kunne  kri- 
stendommen dybest  set  ikke  være  udsprunget  andre  steder  end  i 
Palæstina,  for  netop  her  var  forholdene  gunstige.  Han  ser  det  le- 
vantinske landbrugsland  som  den  frugtbare  jord,  hvor  den  kristne 
tanke  kunne  gro  under  de  bedste  vækstmuligheder.  Efter  at  have 
redegjort  for  den  jødiske  religion  før  Jesus,  skriver  Renan  således: 

Saasnart  Jesus  begyndte  at  tænke  paa  egen  Haand, 
kom  han  ind  i den  glødende  Atmosfære,  som  de  Fore- 
stillinger, hvorfor  vi  her  have  gjort  Rede,  avlede  i 
Palæstina.  Disse  Forestillinger  lærtes  ikke  i nogen  Sko- 
le, men  de  laae  i Fuften,  og  hans  Sjæl  blev  tidligt  gjen- 
nemtrængt  af  dem.3 

Men  den  ånd,  der  svæver  over  det  Jerusalem,  hvorfra  den 
strenge  jødiske  lovreligion  udgår,  er  en  anden  end  den  mere  frie 
ånd,  der  svæver  over  det  Galilæa,  hvor  Jesus,  religionsstifteren, 
kommer  fra: 

Naturens  henrivende  Ynde  bidrog  ogsaa  til  i Galilæa  at 
vække  en  Aand,  der  langtfra  var  saa  streng  og  barsk  i 
sin  Monotheisme  - om  jeg  saa  tør  sige  - som  i Jerusa- 
lem, og  der  kastede  et  idyllisk  og  indtagende  Skjær 
over  alle  Folkets  Fremtidsdrømme.  Det  sørgeligste 
Fand  i Verden  er  maaske  Egnen  omkring  Jerusalem. 
Galilæa  derimod  var  et  sjeldent  grønt,  skyggerigt  og 
smilende  Fand,  det  rette  Fand  for  Højsangen  og  San- 
gene om  den  Højtelskede.  I de  to  Maaneder  Marts  og 

3 Ernest  Renan,  Jesu  Levnet  (Fr.  Woldikes  Forlagsboghandel  1864),  s.  37. 

April  er  Jorden  bedækket  med  et  tæt  Blomstertæppe, 
som  pranger  i mageløs  rene  og  lyse  Farver.  Dyrene  er 
smaa,  men  overordenligt  venlige.  Det  vrimler  af  smek- 
kre  og  livlige  Turtelduer,  Blaafinker,  saa  lette,  at  de 
sætte  sig  paa  et  Græsstraa  uden  at  tynge  det  ned,  Top- 
lærker, der  næsten  løbe  lige  ind  under  Vandrerens 
Fødder,  i Floderne  smaa  Padder  med  en  stiv  og  per- 
tentlig Mine;  og  alle  disse  Dyr  have  i den  Grad  afstrei- 
fet  al  Frygtsomhed,  at  de  lade  Mennesket  komme  sig 
ganske  nær  og  næsten  synes  at  kalde  paa  Ham.  Der  er 
intet  Land  i Verden,  hvor  Bjergene  udfolde  sig  i mere 
bløde  og  harmoniske  Linier,  eller  stemme  Sindet  til 
mere  ophøiede  Betragtninger.4 


Kristus  ved  søen  i Galilæa,  Vasily  Polenov  (1844-1927) 


Ikke  kun  landskabet,  men  også  den  galilæiske  folkeånd  er  en  sær- 
lig frugtbar  grund  for  Jesus-religionens  fremkomst;  for  Renan  er 
de  galilæiske  jøder  et  naturfolk,  der  lever  simpelt  i samklang  med 
den  jord,  de  er  sat  på: 


4 Renan,  Jesu  Levnet,  s.  40. 

I dette  jordiske  Paradiis,  som  hidtil  var  blevet  næsten 
uberørt  af  de  store  historiske  Omvæltninger,  levede  en 
Befolkning,  der  ved  sin  virksomme  og  hæderlige  Ka- 
rakteer  og  ved  sin  inderlige  Livsglæde  stod  i fuldstæn- 
dig Samklang  med  Landets  Natur.5 

Men  Galilæa  har  skabt  det  mest  ophøiede  Ideal  for  Fol- 
kets Fantasi;  thi  bagved  dets  Idyl  drøftes  selve  Menne- 
skehedens Skjæbne,  og  Lyset  i Billedet  udstraaler  fra 
Guds  Riges  Sol.6 

Det  er  jo  egentlig  gåde  fuldt,  for  den  romantiske  natursværmer 
Renan  ser  her  Galilæa  som  en  skueplads  for  dét  store  eksistentiel- 
le drama.  Altså,  han  maler  et  billede  af  den  for  tanken  frugtbare 
jord,  og  så  fortæller  han,  hvad  der  ligger  bagved. 

Som  det  helt  særlige  menneske,  Jesus  ifølge  Renan  var,  kunne 
Jesus,  i modsætning  til  andre  mennesker  før  og  nu,  tolke  og  forstå 
landskabet  korrekt: 

Da  Jesus  var  ganske  fri  for  den  Egenkjærlighed,  som 
er  Kilden  til  vore  Bekymringer,  og  som  gjør,  at  vi  be- 
gjærlig  undersøge,  om  der  virkeligt  ogsaa  er  Noget 
hinsides  Graven,  for  hvis  Skyld  det  kan  betale  sig  at 
være  dydig,  kunde  han  udelukkende  vie  sig  til  sit 
Værk,  sit  Folk  og  Menneskeheden.  Bjergene  og  Havet, 
den  azurblaae  Himmel  og  Højsletterne  i Horisonten 
stode  for  ham,  ikke  som  den  melankolske  Øjenspejling 
af  en  Sjæl,  der  i Naturen  søger  Oplysning  om  sin 
Skjæbne,  men  som  et  sikkert  Symbol,  en  gjennemsig- 
tig  Skygge  af  en  usynlig  Verden  og  en  ny  Himmel.7 


5 Renan,  Jesu  Levnet,  s.  96. 

6 Renan,  Jesu  Levnet,  s.  45. 

7 Renan,  Jesu  Levnet,  s.  37. 

Da  Renan  rejste  rundt  i Palæstina  i 1860,  beklagede  han  sig 
over,  at  landet  var  tørt,  goldt  og  grimt.  Han  må  for  sin  læser  for- 
klare, at  det  på  Jesu  tid  var  anderledes  frugtbart  og  frodigt.  Her 
har  vi  som  nutidsmennesker  en  anderledes  forståelsesmulighed, 
for  landet  er  igen  dyrket  op  - det  øde  og  grimme  landskab,  der 
efter  hans  eget  udsagn  mødte  Renan,  er  i dag  lige  så  grønt,  som 
han  forestillede  sig,  det  har  været  omkring  år  0. 

Et  af  Renans  mål  er  at  male  Det  Hellige  Lands  landskaber  for 
sine  læsere,  der  ikke  selv  har  mulighed  for  at  betræde  den  galilæi- 
ske  muld.  Heri  må  ligge  en  underforstået  antagelse  om,  at  det 
hjælper  på  bibel-  eller  religionsforståelsen  at  kende  landskabet. 
For  Renan  handler  det  dog  ikke  om  billedsprog  - hans  emne  er 
evangeliefortællingerne  og  ikke  for  eksempel  den  symboltunge 
Esajas'  Bog.  Nej,  nærmere  handler  det  for  Renan  om  at  formidle 
den  ånd,  der  er  i det  bibelske  landskab,  og  derved  forstå,  hvad 
Jesus  af  Nazareth  blev  bevæget  af. 

Men  Renans  brug  af  landskabet  kan  godt  skuffe  en  teolog.  For 
nok  tilskriver  han  denne  særlige  ånd  - en  landskabsånd  og  en  fol- 
keånd  - til  Galilæas  "himmelske  Paradis”,  men  fordi  kristendom- 
men for  ham  ene  og  alene  er  en  religion,  der  havde  sit  naturlig 
udspring  i denne  landskabs-  og  folkeånd,  lader  det  sig  aldrig  løfte 
op.  Fokuseringen  på  Jesu  liv  gør,  at  Det  Gamle  Testamente  lades 
ude  af  syne  og  epistlerne  fortoner  sig  i fjerne.  Hos  Renan  kan 
landskabet  tale  for  sig  selv,  men  vi  mennesker  kan  aldrig  tale 
igennem  det  om  uudsigelige  ting  - dertil  er  ”vi”  for  styret  af  vore 
religiøse  emotioner. 

Et  Blad  af  Jyllands  Rimkrønike 

Hvor  Renan  rejste  til  Palæstina  for  at  forstå  den  kristne  religion, 
sad  Grundtvig  og  skrev  det  meste  af  sit  værk  i Danmark.  Her  om- 
plantede han  ved  poesi  evangeliet  til  den  danske  muld,  vi  nu  står 

på.  Og  ved  menigheders  trofaste  indsyngen  af  Grundtvigs  salmer 
er  det  danske  landskab  blevet  det  sted,  hvor  Gud  Fader  også  har 
sit  sæde. 

I 1815  udkom  Grundtvigs  digt  Et  Blad  af  Jyllands  Rimkrønike. 
Digtet  er  den  kristne  frelseshistorie  iklædt  og  sammenvævet  nor- 
disk mytestof  - både  Saxo,  Heimskringla,  eddaerne  og  en  hånd- 
fuld andre  kilder  står  fadder  til  det  270  strofer  lange  digt.8 

Et  Blad  af  Jyllands  Rimkrønike  forklares  af  Grundtvig-forskeren 
Sune  Auken  som  grundlæggende  poetisk  baseret  på  1.  Korinther- 
brev  13,12:  "Endnu  ser  vi  i et  spejl,  i en  gåde”.  En  frygtindgydende 
karakteristik  for  en  fortolker!  Men  går  man  tillidsfuldt  med 
Grundtvig  ind  i spejlet  og  gåden,  behøver  man  ikke  at  frygte. 

Digtet  åbner  hjemligt  velkendt  i et  jysk  natursceneri.  Landska- 
bet virker  både  hårdt  og  venligt  på  samme  tid:  Det  er  forblæst, 
men  den  grove  rug  kan  vokse  der.  Det  er  ikke  romantisk  sværmeri 
eller  højsangslyrik,  nærmere  er  det,  som  jyder  holder  af  at  beteg- 
ne sig  selv,  med  eller  uden  ret:  Roligt,  beskedent,  hverdagsagtigt 
beskuende. 

Der  er  hos  Grundtvig  ingen  tvivl  om,  at  landskabet  betyder 
noget.  Landskabsbeskrivelsen  er  smuk  og  poetisk,  men  bag  dette 
skønne  ligger  symboler  og  metaforer  og  venter  på  tydning. 

Den  første  strofe,  der  beskriver  Jyllands  geografiske  udform- 
ning, slutter: 

Det  sært  i Nord  er  tunget  ud, 

Og  til  en  Tunge  fiin  af  Gud 
Det  er  vist  og  beskaaret.9 


8 Sune  Auken,  Sagas  spejl  (Gyldendal  2005),  s.  236. 

9 N.F.S.  Grundtvig,  Udvalgte  Skrifterbå.  3 (Gyldendal  1904-09),  s.  196.  Online 
via  adl.dk. 

Ved  første  øjekast  beskriver  Grundtvig  poetisk,  hvordan  Jyl- 
lands kystlinje  er  "beskåret”  af  Gud  som  en  tunge  fra  Tysklands 
nordkyst.  Men  ser  man  de  to  sidste  verselinjer  for  sig,  står  det 
frem,  at  "Tunge”  også  bærer  betydning  "sprog”,  og  at  "beskaaret” 
ikke  kun  betegner  "det  at  skære”  men  også  "det  at  tildele  nogen 
noget”.  Således  står  der  både,  at  Jylland  er  udskåret  af  Gud  til  en 
tunge  - og  at  Danmark  er  tildelt  et  sprog  af  Gud.  Som  et  dobbelt  - 
eksponeret  fotografi  ligger  de  to  betydningslag,  landskabet  og 
sproget,  sammenknyttet,  og  ved  en  metaforisk  overførsel  låner  de 
betydning  fra  hinanden. 

Fortsætter  man  læsningen  længere,  end  vi  her  har  gjort,  deler 
Grundtvig  undervejs  forståelsesnøgler  ud  til  den  opmærksomme 
læser.  Langdigtet  bevæger  sig  fra  mytisk  hedningetid  til  Dan- 
marks kristning  ved  Ansgar.  Når  læseren  når  til  Ansgar,  bliver  det 
med  ét  klart,  at  den  lærke,  der  sang  i digtets  indledning  - som  vi 
kender  den  fra  heden  og  fra  marken  - deler  egenskaber  med  den 
hellige  Ansgar: 

Det  var  den  Munk,  som  Prisen  bar 
For  Bisper  og  for  Klerke, 

Det  var  den  hellige  Ansgar, 

Den  Hedens  Morgenlærke10 

Som  Sune  Auken  beskriver,  gør  Ansgars  tungefærdighed  ham 
"ligedannet  med  det  land,  han  skal  forkynde  i”.11  Og  videre  skriver 
Auken: 

Med  identifikationen  af  Ansgar  som  lærke  får  Et  Blad 
af  Jyllands  Rimkrønike  både  karakteriseret  apostlen  og 
den  jyske  natur.  Lærkens  morgensange  er  så  søde,  for- 
di de  med  Ansgars  omskårne  tunge  er  en  hyldest  til 

10  Grundtvig,  Udvalgte  Skrifter  bd.  3,  s.  235. 

11  Auken,  Sagas  spejl,  s.  276. 

Gud.  Og  dét  viser,  hvor  stærk  Ansgars  forkyndelse  har 
været:  Den  har  gennemtrængt  Danmark  i en  sådan 
grad,  at  den  stadig  i dag  kan  fornemmes  af  den,  der 
ved,  hvad  han  skal  lytte  efter.12 

Også  rugens  grokraft  i det  ugæstfri  hedelandskab  (om  dette  er 
korrekt,  må  en  mere  landbrugskyndig  end  jeg  redegøre  for)  bliver 
et  billede  på  kristendommens  grokraft  i det  jyske  landskab.  Rugen 
er  hverdagslig  - Grundtvig  stiller  den  op  mod  den  finere  hvede  - 
og  det  er  dén,  der  giver  ”det  daglige  brød”  - en  allusion  til  den 
fjerde  bøn  i Fadervor  og  altså  dermed  til  noget  åndeligt.  Her  min- 
der Grundtvigs  lyrik  på  sin  vis  om  Renans  religionshistoriske  fo- 
restillinger, hvor  han  så  Galilæa  som  den  særligt  frugtbare  jord  for 
Jesu  forkyndelse.  For  Grundtvig  er  den  jyske  hede  den  særlige 
frugtbare  jord  - et  morsomt  ord  at  bruge  om  den  tidligere  så  gol- 
de hede  - hvor  evangeliet,  kristendommen,  trives  og  gror.  Jeg  tror, 
Sune  Auken  har  ret,  når  han  siger,  at  der  hos  Grundtvig  hermed 
tegner  sig  et  billede  ”af  en  særligt  nøjsom  og  ydmyg  jysk  kristen- 
dom, som  uden  de  store  armbevægelser  modstår  fjendens  anslag 
og  [...]  altid  trofast  på  trods  eller  netop  på  grund  af  beskedenhe- 
den nærer  folket  med  kristendommen,  som  de  har  brug  for  det.” 13 
Om  der  findes  sådan  en  særlig  jysk  kristendom,  vil  jeg  ikke  gøre 
mig  til  dommer  over  - men  Grundtvig  forestiller  sig  i hvert  fald 
og  fremskriver  i sit  værk,  at  det  er  der. 

Således  bliver  den  smukke  og  vidtløftige  beskrivelse  af  det  jy- 
ske hedelandskab  belagt  med  betydning:  Lærkesangen  er  - ud 
over  at  være  lærkesang  - Ansgars  forkyndelse,  og  rugen  er  - ud 
over  at  være  rug  - kristendommen: 

Og  aldrig  slig  en  Tone  sød 

12  Auken,  Sagas  spejl,  s.  277 . 

13  Auken,  Sagas  spejl,  s.  278. 

Jeg  hørde  over  Vange, 

Som  den,  der  over  Heden  lød 
I Lærkens  Morgensange; 

Den  slog  saa  sødt  og  fløi  saa  let, 

Som  om  med  Rugen  den  kun  retfærdighed 
Paa  Heden  havde  hiemme.14 

Som  det  overskrevne  landskab  i Det  Hellige  Land  er  også  Jyl- 
lands landskab  overskrevet  af  historien,  både  den  mytiske  og  den 
konkrete.  Og  for  Grundtvig  hænger  landskab  og  historie  tæt  sam- 
men: Dana,  den  talende  kvindelige  personifikationen  af  Danmarks 
historie,  bærer  i sit  skjold  et  spejl: 

Det  er  heel  underligt  et  Sprog 
Hun  har,  den  Dane-Sage, 

Hun  taler  kun  saa  jævnt,  og  dog, 

Saa  snildt  om  gamle  Dage, 

Et  Speil  hun  fører  i sit  Skiold 
Hvor  Nyaar  sig  med  Heden-Old 
I Lignelse  forene.15 

Et  spejl,  hvor  fortid  og  fremtid  spejler  sig  i hinanden,  ligesom 
landskabet  spejler  sig  i menneskets  eller  folkets  erindring  og  vice 
versa.  For  Grundtvig  binder  dette  spejl  fortiden  og  fremtiden  sam- 
men i en  frelseshistorisk  enhed:  I hedenskabet  lå  kimen  til  Dan- 
marks kristning,  og  ligesom  Det  Gamle  Testamente  først  kan  for- 
stås helt  i lyset  af  Kristus,  sådan  kan  Danmarks  hedensk-mytolo- 
giske  forhistorie  først  forstås  helt  i lyset  af  Danmarks  kristning. 

Denne  sammenbinding  af  historien  i ét  punkt,  Danas  spejl,  ser 
vi  også,  når  Grundtvig  senere  i digtet  lader  det  nordiske  landskab 
og  det  bibelske  landskab  sammensmelte  fuldstændig. 


14  Grundtvig,  Udvalgte  Skrifter  bd.  3,  s.  198. 

15  Grundtvig,  Udvalgte  Skrifter  bd.  3,  s.  203. 

Det  nordiske  landskab  er  kendetegnet  ved  sine  bøgestammer, 
det  bibelske  landskab  er  kendetegnet  ved  sine  cedertræer.  I et 
fremtidssyn  ser  Grundtvig  et  cedertræ,  der  er  opvokset  i skyggen 
af  et  bøgetræ  og  har  ”Bøge-Marv  og  Blade”: 

Ja  elsket  op  i Bøge-Læ 
Saa  underfuld  et  Ceder-Træ 
Med  Bøge-Marv  og  Blade.16 

Cedertræet  er  det  "fineste”  træ  i Bibelens  fortællinger.17  Endnu  i 
dag  spiller  cedertræet  en  afgørende  rolle  i fx  Libanons  national - 
fortælling  til  trods  for,  at  de  fleste  af  de  ældgamle  cedertræer  i Li- 
banons bjerge  blev  sønderbombet  og  gennemskudt  i 80'ernes  øde- 
læggende borgerkrig.  I de  gammeltestamentlige  fortællinger  blev 
det  storslåede  Salomos  tempel  bygget  af  det  fine  libanesiske  ce- 
dertræ (1  Kong  5,20ff),  og  både  Davids  hus  og  det  hus  til  Jahve, 
som  Jahve  takkede  nej  til,  var  af  det  samme  fine  materiale  (2  Sam 
5,11;  2 Sam  7,7). 

Cedertræet  er  på  den  måde  et  symbol  på  den  gammeltesta- 
mentlige gudsdyrkelse,  og  det  er  dette  symbol,  som  Grundtvig 
sammenskriver  med  symbolet  på  det  danske,  romantiske  land- 
skab: Bøgetræet.  At  tage  et  symbol  fra  det  bibelske  landskab  og 
"plante”  det  i fremmed  muld,  er  i og  for  sig  ikke  så  overraskende. 
Nej,  det,  Grundtvig  gør,  er  at  tage  et  symbol  fra  bibelske  landskab 
- cedertræet  - plante  det  i den  danske  muld  og  så  pege  på,  at  det  i 
virkeligheden  hele  tiden  var  dansk:  "elsket  op  i Bøge-Læ”  - ”Med 
Bøge-Marv  og  Blade”. 


16  Grundtvig,  Udvalgte  Skrifter  bind  3,  s.  243. 

17  Kirsten  Nielsen,  For  et  træ  er  der  håb  (Gad  1985),  s.  96. 

Roskilde-Rim 

Men  det  er  ikke  kun  Jylland,  der  besidder  en  helt  særlig  ur-kri- 
stendom.  I et  andet  langdigt  fra  omtrent  samme  periode  er  det 
Sjælland,  der  spiller  hovedrollen.  I 1814  skrev  og  udgav  Grundtvig 
digtet  Roskilde-Rim.  Hovedparten  af  digtet  blev  fremført  af 
Grundtvig  på  landemode  i Roskilde  i 1812  for  at  vække  de  forsam- 
lede præster  til  "kristelig  dåd”.  Ifølge  Grundtvig  selv  rørtes  hjerter 
"under  Præstekjoler,  og  Taarer  randt  på  Præstekinder”.  Ifølge  an- 
dre af  de  tilstedeværende  var  det  en  mere  søvndyssende  og 
langstrakt  forestilling,  omend  én  var  beskæftiget  med  tålmodigt  at 
tænde  de  lys,  som  Grundtvig  i sin  fremførelse  fik  spruttet  ud.18 

Det  grundlæggende  motiv  i digtet  er  rosen-kilden,  som  Roskil- 
de i Grundtvigs  folkelige  eller  poetiske  etymologi  har  fået  sit  navn 
efter. 

I Ezekiels  Bog  ser  profeten  Ezekiel  i kapitel  47  to  kilder  springe 
frem  under  Jerusalems  tempel: 

Han  førte  mig  tilbage  til  templets  dør;  der  vældede 
vand  ud  under  templets  tærskel  imod  øst;  for  templet 
vendte  mod  øst,  og  vandet  løb  ned  mod  syd  langs  med 
templet  syd  for  alteret.  Så  førte  han  mig  ud  gennem 
nordporten,  og  udenfor  førte  han  mig  rundt  til  østpor- 
ten, og  der  rislede  vandet  frem  fra  sydsiden  (Ez  47,1-2). 

I Grundtvigs  egen  profetiske  billedtolkning  i Roskilde-Rim  løber 
tempelkilden,  som  Ezekiel  ser  - den  kilde,  der  bringer  sundhed  og 
liv  med  sig  - mod  nord,  hvor  den  fra  havet  løber  ind  i Isefjorden 
og  ind  mod  det,  der  nu  er  Roskilde.  Som  Henrik  Wigh-Poulsen 


18  Henrik  Wigh-Poulsen,  ”»Hør  mig,  i fjerne  øer«  - Esajas,  Grundtvig  og  det 
danske  landskab  II”  i Dansk  Kirketidende,  152.  årgang  (2000),  s.  74. 

skriver:  ”Det  hellige  vand  rørte  Sjællands  kyst,  og  stedet  døbtes  til 
Kristus.  Rosenkilden  bliver  i digtet  til  den  danske  kristendom.”19 
Ligesom  den  jyske  rug  bliver  billedet  på  den  danske,  eller  i 
hvert  fald  den  jyske,  kristendom,  bliver  rosenkilden  billedet  på 
kristendommen  på  Sjælland.  Der  sker  ikke  som  sådan  en  omplant- 
ning, men  Grundtvig  lader  en  kilde  løbe  helt  fra  templet  i Jerusa- 
lem til  Isefjord,  og  det  er  dén,  der  forløser  og  forklarer  landskabet. 
"Blomstre  som  en  rosengård  skal  de  øde  vange.” 

Hos  Esajas 

Esajas'  Bog  er  måske  det  mest  centrale  kristne  skrift  i Det  Gamle 
Testamente.  Ikke  kun  for  Grundtvig,  der  ivrigt  bruger  Esajas-cita- 
ter,  men  for  hele  kristendommen  både  i historisk  forstand  - fra  de 
første  menigheder  til  nu  - og  i global  forstand. 

Ud  over  de  mange  skriftsteder,  der  ifølge  traditionen  læses  som 
Kristus-profetier,  er  Esajas'  Bog  fyldt  med  landskaber.  Jeg  vil  her 
slå  ned  på  tre  Esajas-landskaber:  Vingårdslandskabet  i sangen  om 
vingården  i kapitel  5,  det  transformerede  eller  transformerende 
landskab  i kapitel  40  og  det  levendegjorte  landskab  i kapitel  55. 

Et  af  kendetegnene  ved  det  konkrete  bibelske  landskab  er,  at 
det  er  landbrugsland.  Der  går  en  frugtbar  halvmåne  fra  den  persi- 
ske golf  til  Middelhavet.  Her  dyrker  man  oliven,  vin  og  søde  frug- 
ter, og  dyrkningen  og  forarbejdelsen  af  disse  afgrøder  har  sat  sit 
præg  på  det  bibelske  billedsprog;  utallige  mellemmenneskelige  og 
religiøse  forhold  skildres  i Bibelen  ved  vingårde,  olivenlunde  og  fi- 
genfrugtens særlige  egenskaber. 

Sangen  om  vingården  hos  Esajas  lader  os  vide  noget  om  land- 
brugsteknikker i det  levantinske  område  i århundrederne  før  Kri- 
sti fødsel  - men  vil  egentlig  fortælle  os  noget  andet: 

19  Wigh-Poulsen,  ”»Hør  mig,  i fjerne  øer«  - Esajas,  Grundtvig  og  det  danske 
landskab  II”,  s.  75. 

Jeg  vil  synge  en  sang  om  min  ven, 
min  elskedes  sang  om  hans  vingård. 

Min  ven  havde  en  vingård 
på  en  frugtbar  skråning. 

Han  gravede  den,  rensede  den  for  sten 
og  plantede  den  til  med  vinstokke. 

Han  byggede  et  vagttårn  i den 
og  udhuggede  også  en  perse. 

Han  ventede,  at  den  ville  give  vindruer, 
men  den  gav  vilddruer. 

Og  nu,  Jerusalems  indbyggere,  Judas  mænd, 
døm  mellem  mig  og  min  vingård. 

Hvad  var  der  mere  at  gøre  ved  min  vingård, 
som  jeg  ikke  har  gjort? 

Når  jeg  ventede,  at  den  ville  give  vindruer, 
hvorfor  gav  den  så  vilddruer? 

Men  nu  vil  jeg  lade  jer  vide, 
hvad  jeg  vil  gøre  ved  min  vingård: 

Jeg  vil  fjerne  hegnet  om  den, 
så  den  bliver  afgnavet, 
nedrive  gærdet  om  den, 
så  den  bliver  trampet  ned. 

Jeg  lader  den  forfalde, 

den  bliver  hverken  beskåret  eller  hakket, 

så  den  gror  til  med  tjørn  og  tidsel, 

og  jeg  forbyder  skyerne 

at  give  den  regn.  (Es  5,1-6) 

Sangens  billedsprog  er  fjernt  for  den,  der  ikke  kender  til  melle- 
møstligt landbrug:  Hvem  har  et  vagttårn  på  en  mark?  Hvad  er  for- 
skellen mellem  vindruer  og  vilddruer?  Hvorfor  må  man  have  hegn 
om  sin  vingård?  Vinstokkene  skal  beskæres?  Hakkes? 

På  en  rejse  i Mellemøsten  begynder  det  at  dæmre  for  en:  Et 
mellemøstligt  landbrug  er  fuldstændigt  anderledes  fra  et  dansk 
landbrug,  ja,  næsten  uigenkendeligt  som  landbrug.  Hvis  et  dansk 

barn  bedes  tegne  en  bondegård,  tror  jeg,  det  vil  være  en  tre-læn  - 
get-gård,  måske  med  stråtag,  måske  med  en  silo,  og  en  håndfuld 
dyr  og  nogle  marker  - et  idylliseret  og  outdated  billede,  forment- 
lig, men  ikke  desto  mindre  er  det  typen  på  en  bondegård. 

Et  traditionelt  landbrug  i Israel  eller  Libanon  vil  nærmere  se  så- 
dan ud:  Et  mandshøjt  hegn  indhegner  en  stor,  firkantet  grund. 
Derinde  bag  hegnet  vokser  der  frugttræer,  oliventræer  og  vinstok- 
ke - eller  måske,  hvis  landskabet  er  fladt,  er  olivenlunden  og  vin- 
gården forlagt  til  en  indhegnet  skråning  i nærheden.  Midt  i den 
indhegnede  have  ligger  et  firkantet  hus  med  fladt  tag,  hvorfra 
landmanden  har  udsigt  over  sine  afgrøder. 

Jeg  ved  ikke  så  meget  om  landbrug,  som  jeg  ville  ønske,  jeg 
gjorde.  Men  det  at  se  og  forstå  et  mellemøstligt  landbrugs  opbyg- 
ning giver  en  dybere  forståelse  af  billedsprogets  lag  i de  bibelske 
skrifter.  Som  sangen  om  vingården  står  for  os  nu,  virker  selve  vin- 
gården lige  så  fremmed  og  eksotisk  som  den  åndelige  virkelighed, 
den  låner  betydning  til.  Metaforens  ophav  bliver  så  at  sige  meta- 
for i sig  selv.  Men  stifter  man  bekendtskab  med  den  konkrete  vir- 
kelighed, der  refereres  til,  bliver  i hvert  fald  et  mystisk  lag  skr- 
ællet af  - de  findes  faktisk,  den  slags  vingårde,  der  tales  om,  og 
man  må  nødvendigvis  forestille  sig  noget  lige  så  hverdagsligt  som 
Grundtvigs  jyske  rug. 

I Esajas  kapitel  40  hører  vi  om,  hvordan  landskabet  ændrer  sig 
foran  det  frelste  folk.  Den  konkrete  situation,  versene  henviser  til, 
er  muligvis  de  eksilerede  israelitters  hjemkomst  fra  eksilet  i Baby- 
lon til  Jerusalem  - den  frelseshistoriske  virkelighed,  der  traditio- 
nelt er  blevet  forstået  her,  er  en  eskatologisk  fremtid,  hvor  Guds 
folk  vil  "drage  hjem”: 

Der  er  én,  der  råber: 

Ban  Herrens  vej 
i ørkenen, 

jævn  en  vej  for  vor  Gud 
i det  øde  land. 

Hver  dal  skal  hæves, 

hvert  bjerg  og  hver  høj  skal  sænkes, 

klippeland  skal  blive  til  slette 

og  bakkeland  til  dal; 

Herrens  herlighed  skal  åbenbares, 
og  alle  mennesker  skal  se  den. 

Herren  selv  har  talt  (Es  40,3-5). 

Herrens  frelse  kommer  altså  til  udtryk  i en  transformation  af 
landskabet  - alt  omvendes,  idet  bjerge  bliver  flade  og  dale  bliver 
høje.  Det  er  interessant  at  se  Ernest  Renans  teorier  om  det  bibel- 
ske landskab  i lyset  af  dette.  Renans  kongstanke  er,  at  det  er  nød- 
vendigt at  kende  det  konkrete  palæstinensiske  landskab  for  at  for- 
stå den  kristne  religion. 

Men  når  Esajas  læses  allegorisk  og  frelseshistorisk,  som  den 
kristne  nødvendigvis  må  gøre,  lader  det  til,  at  landskabets  betyd- 
ning i en  eskatologisk  virkelighed  udjævnes  og  udviskes.  Nok  er 
det  konkrete  palæstinensiske  landskab  det  bibelske  billedsprogs 
ophav,  men  det,  teksterne  "egentlig”  siger  - evangeliet,  de  gode 
nyheder!  - har  frigjort  sig  fra  sit  konkrete  ophav  og  vil  i en  eska- 
tologisk fremtid  helt  kappe  båndene  dertil.  Billedtalen  er  et  mid- 
lertidig værktøj  til  at  sige  noget  om  det,  der  er  så  vanskeligt  at  gri- 
be om. 

Viden  om  landskabet  er  vigtigt  for  at  forstå  det  billedsprog,  der 
refererer  til  en  virkelighed,  der  er  en  anden  end  den  konkrete.  Vi 
må  forstå  det  landskab,  som  metaforen  låner  betydning  fra,  for  at 
forstå,  hvad  den  peger  på  - men  den  peger  aldrig  på  landskabet 
selv. 

Et  par  kapitler  senere  profeterer  Esajas  om  et  landskab,  der 
ikke  blot  forandrer  sig,  men  levendegøres: 

I glæde  skal  I drage  ud, 
og  i fred  skal  I føres  af  sted. 

Bjerge  og  høje  bryder  ud  i jubel  foran  jer, 

alle  markens  træer  klapper  i hænderne  (Es  55,12). 

Da  er  den  endelige  dekonstruktion  af  landskabets  betydning  ful- 
dendt: Den  betydning,  det  bibelske  billedsprog  tidligere  har  lånt 
fra  det  bibelske  landskab,  er  nu  uden  anden  mening  end  at  under- 
strege det  absurde,  for  bjerge  kan  ikke  bryde  ud  i jubel,  og  mar- 
kens træer  kan  ikke  klappe  i hænderne  - hvilke  hænder?  Dermed 
får  metaforen  netop  sagt  det,  den  vil  sige:  At  den  eskatologiske 
virkelighed  er  så  vild,  at  end  ikke  landskabet  kan  bruges  til  at  sige 
noget  om  den  uden  at  bryde  sine  egne  metaforiske  rammer  fuld- 
stændig. 

Afslutning 

Det  ville  være  dumdristigt  at  tilslutte  sig  Renan  eller  den  modsatte 
fløj  fuldstændigt:  At  man  enten  skal  have  sat  fødderne  i Det  Helli- 
ge Land  for  at  forstå  det  bibelske  billedsprog  - eller  at  det  overho- 
vedet ikke  er  nødvendigt,  fordi  man  kan  forstå  kernen  i det  gode 
budskab  uden  at  kende  til  Judæas  bakkeland  eller  de  finere  nuan- 
cer af  vindyrkning  i Mellemøsten. 

Nærmere  kan  man  sige,  at  nok  er  det  bibelske  landskab  dobbelt 
fjernt  for  os:  Det  konkrete  ligger  langt  herfra,  og  det  abstrakte, 
som  vi  møder  det  i Bibelen,  er  svært  tilgængeligt  og  næsten  ufor- 
ståeligt. Men  ved  en  insisterende  beskæftigen  sig  med  det  bibelske 
landskab,  enten  i en  boglig  tankerejse  eller  i en  virkelig  flyvetur, 
kan  det  bibelske  landskab  blive  et,  vi  kan  vende  tilbage  til,  som  vi 
hver  især  vender  tilbage  til  vor  erindrings  landskaber.  Den  fylde 
og  den  dybde,  det  bringer  til  det  døde  bogstav  og  den  dogmatiske 
stringens,  er  uvurderlig. 

